kardosdrur/scandi-wiki huggingface dataset:
Gruppe 38

Teatret Gruppe 38, der ledes af skuespiller og dramatiker Bodil Alling, er et internationalt anerkendt, prisvindende dansk lille storbyteater beliggende i Aarhus.
Teatret har eksisteret siden 1972, og blev grundlagt af Erik Møller og Flemming Carlsen. Teatret fik i 1980 status som egnsteater, og har nu status som lille storbyteater. Teatret præsenterer både sine egne produktioner og gæstespil fra ind- og udland.   

Indtil 1988 havde teatret adresse i et baghus i Frederiksgade 34 i Aarhus, hvorefter teatret overtog et gammel auktionslokale i Mejlgade. Scenen fik navnet Auktionsscenen. 

I 2004 overtog teatret en gammel sæbefabrik i Mejlgade, kaldet Filmhuset, da Statens Filmcentral havde haft til huse i bygningen. Her havde teatret en teatersal med plads til 78 publikummer med en normal publikumsopbygning.

Grundet blandt andet pladsmangel flyttede Teatret Gruppe 38 i sommeren 2019 ind i et nybygget teaterhus i det nyudviklede byområde Aarhus Ø på Aarhus Havn. Teatrets nye bygning er en del af byggeprojektet AARhus tegnet af den verdenskendte, danske arkitektvirksomhed Bjarke Ingels Group - BIG. Her har teatret fået mere plads til kunst og publikum med to sale (Teatersalen med plads til 140 publikummer og den lille sal Bølgen med plads til 50 publikummer). Teatret Gruppe 38 bor til leje i lokalerne.

Et lille teater med internationalt udsyn  

Teatret Gruppe 38 har en omfattende turnévirksomhed - både i Danmark og udlandet. Teatret har blandt andet turneret i Australien, Kroatien, Norge, Canada, USA, Tyskland, Estland, Skotland og Japan. Teatret Gruppe 38 vandt Årets Reumert i 2003 for forestillingen Den lille pige med svovlstikkerne,  i 2006 for forestillingen Du må være en engel, Hans Christian og i 2019 for co-produktionen Tænk, hvis man havde en rejsegrammofon.

Teatret Gruppe 38 ledes af skuespiller, dramatiker og instruktør Bodil Alling. 

I 2011 modtog teatret som det første danske teater den internationale pris Assitej International’s Honorary President’s Award for Artistic Excellence.

Kunstnerisk profil 
Teatret Gruppe 38 skaber nærværende og poetisk teater, der bærer en særlig kunstnerisk profil. Teatret ønsker at skabe tilgængelige, men uforudsigelige oplevelser, der skærper forestillingsevnen og styrker samhørigheden - sidstenævnte fordi publikum kan genkende sig selv og sin omverden i teatrets forestillinger.   

Enkelte af de forestillinger, teatret præsenterer er kun for voksne – de fleste kan opleves både af store og små. Teatret Gruppe 38 lægger vægt på at være et teater, der skaber og præsenterer teater for stort set alle aldersgrupper.

Festivaler og biennaler 
Teatret Gruppe 38 er hovedarrangør/medarrangør af følgende festivaler og branchebegivenheder:

:DANISH+ Danish Performing Arts for Children and Young People

ENESTÅENDE - Solo Performance Festival (STAND ALONE - Solo Performance Festival) 

ILT – Internationalt Levende Teater

Ekstern henvisning 
 Gruppe 38's hjemmeside

Teatre i Aarhus
Etableret i 1972
Irschenberg

Irschenberg er en kommune i Landkreis Miesbach i Regierungsbezirk Oberbayern i den tyske delstat Bayern. Kommunen omfatter 144 bydele, hvoraf de 130 er små bebyggelser. Kommunen blev i 2005 hædret med en Kvalitetspris af det Bayerske erhvervsministerium.

Geografi 
Irschenberg ligger på en højderyg i 730 meters højde ved den nordlige udkant af Alperne ovenfor dalen til floden Mangfall. Bundesautobahn 8 går gennem kommunen; Til Bad Aibling er der 10 km, til Rosenheim 20 km, til Salzburg 95 km, til Kufstein 43 km, til Miesbach 8 km og til delstatshovedstaden München 46 km.

Eksterne henvisninger
Sorø Bibliotek

Sorø Bibliotek består af to biblioteker, nemlig hovedbiblioteket i Sorø og et lokalbibliotek i Dianalund.

På Sorø Bibliotek er der ansat 10 bibliotekarer og 8 biblioteksassistenter. På Børnebiblioteket afholdes der arrangementer løbende gennem hele året, herunder børneteater, sommerlæsning og forskellige ferieaktiviteter. På voksenbiblioteket er der udstillinger om aktuelle emner, på Kunstgangen i Sorø og på lokalbibliotekerne laves kunstudstillinger. På de tre biblioteker er desuden placeret lokalhistoriske arkiver.

Eksterne henvisninger 
 Sorø Bibliotek

Folkebiblioteker i Danmark
Sorø Kommune
Bibliotek
Kreuth

Kreuth er en kommune i Landkreis Miesbach i Regierungsbezirk Oberbayern i den tyske delstat Bayern. Det er en kurby, der ligger ved sydenden af Tegernsee. Kreuth strækker sig med 17 landsbyer og bebyggelser fra Tegernsee gennem den brede floddal til Weißach til landegrænsen til Østrig (Tyrol) beliggende i en højde mellem 800 og 1.800 moh.

Geografi 
Kreuth er den sydligste kommune i Landkreis Miesbach, og byen ligger ca. 25 km fra byen Miesbach, 28 km fra Bad Tölz, 30 km fra Holzkirchen, 60 km fra delstatshovedstaden München og 40 km Jenbach i Tyrol.

Natur og miljø 
I kommunen ligger det fredede område Weißachau.
I den sydlige ende af kommunen ved grænsen til Østrig ligger området Bayerische Wildalm, der er beskyttet under Ramsar-konventionen.

Eksterne henvisninger 

 http://www.rathaus-kreuth.de
Bob Crompton

Bob Crompton (26. september 1879 – 15. marts 1941) var en engelsk fodboldspiller og manager i slutningen af 1800-tallet og starten af 1900-tallet. 

Bob Crompton spillede hele sin karriere i Blackburn Rovers, hvor han begyndte at spille i 1896 i fodboldens tidlige år. Han opnåede 530 klubkampe og var anfører i størstedelen af kampene. I 1902 debuterede han på Englands fodboldlandshold, og det følgende år blev han også her anfører, hvilket han var frem til sit landsholdsstop i 1914 efter 41 kampe. Han stoppede definitivt med fodbold på klubholdet i 1920. Bob Crompton har rekorden som den ældste spiller nogensinde for Blackburn Rovers, idet han fyldte 46 dette år.

Efter karrierestoppet beklædte Crompton en række poster i Blackburn Rovers, herunder direktør samt i perioden 1926-31 træner. Som træner vandt han FA Cuppen i 1928. Da Rovers rykkede ned, overtog Crompton endnu engang trænerposten, som han sad på indtil sin død efter en kamp i 1941.

Eksterne kilder/henvisninger 	
 Loyale spillere på Totalbold.dk

Fodboldtrænere fra Blackburn Rovers F.C.
Fodboldspillere fra Blackburn Rovers F.C.
Fodboldspillere fra England
Hvid stenurt

 
Hvid stenurt (Sedum album) er en 10-15 cm høj urt, der i Danmark vokser på f.eks. klippeflader på Bornholm. Den anvendes også i stenbede i haver og ses forvildet herfra.

Beskrivelse 
Hvid stenurt er en flerårig urt med en krybende til opstigende vækst. Stænglerne er glatte, rødlige og runde i tværsnit. Bladene er spredtstillede, cylindriske eller en smule flade og sukkulente. Blade på de blomstrende skud fældes tidligt.

Blomsterne er samlet i stande (svikler), som tilsammen danner en endestillet halvskærm. De enkelte blomster er regelmæssige og 5-tallige med hvide eller rødligt tonede kronblade. Frugterne er bælgkapsler med mange frø.

Rodnettet er fint, men dybtgående. Stængler med vedvarende jordkontakt slår rod.

Højde x bredde og årlig tilvækst: 0,15 x 0,25 m (10 x 10 cm/år), heri dog ikke medregnet de rodslående stængler.

Voksested 

Arten er udbredt i Nordafrika, Mellemøsten, Lilleasien, Kaukasus og det meste af Europa. I Danmark er den vildtvoksende på Bornholm og naturaliseret andre steder. Overalt foretrækker den lysåbne voksesteder uden konkurrence. Jordbunden er gerne gruset, mager og porøs.

På Ölands alvar findes arten på tørre, næsten nøgne kalkstensflader sammen med bl.a. markarve, Festuca oelandica (en endemisk art af svingel), purløg, taghøgeskæg, trekløftstenbræk, vårgæslingeblomst og ølandsoløje

Note

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

CAM-planter
Tørketålende planter
Kalkbundsplanter
Alpinplanter
X Factor

X Factor kan henvise til flere artikler:

 The X Factor – X Factor.
 X Factor (Danmark) – dansk X Factor.
 The X Factor (Storbritannien) – britisk X Factor.
 X-Factor (tegneserie) – amerikansk tegneserie.
Alslev Sogn (Varde Kommune)

Alslev Sogn er et sogn i Varde Provsti (Ribe Stift).

I 1800-tallet var Hostrup Sogn anneks til Alslev Sogn. Begge sogne hørte til Skast Herred i Ribe Amt. De dannede i 1842 Alslev-Hostrup sognekommune. Ved kommunalreformen i 1970 blev den delt, så Alslev blev indlemmet i Varde Kommune og Hostrup blev indlemmet i Esbjerg Kommune.

I Alslev Sogn ligger Alslev Kirke.

Stednavne 
I sognet findes følgende autoriserede stednavne:
 Adeleng (areal)
 Alslev (bebyggelse, ejerlav)
 Alslev Marsk (areal)
 Alslev Østermark (bebyggelse)
 Banken (bebyggelse)
 Foldbjerg (areal)
 Grøndal (bebyggelse)
 Knudsmark (bebyggelse)
 Langsom (bebyggelse, ejerlav)
 Toftnæs (bebyggelse, ejerlav)
 Toftnæs Vestermark (bebyggelse)
 Torrup (bebyggelse, ejerlav)
 Tulsmark (bebyggelse, ejerlav)
 Varde Søndre Plantage (areal)
 Vibæk (bebyggelse, ejerlav)
 Visselbjerg (bebyggelse)

Alslev 
Alslev Sogn – på 36 kvadratkilometer – er beliggende 6 km sydvest for Varde og 15 km nord for Esbjerg.

I dag (2009) er området primært et bosætningsområde med 1532 beboere, bestående af ca. 350 parcelhuse, 20 almennyttigede boliger, 8 andelsboliger,8 ældreboliger samt 125 ejendomme/gårde i det åbne land. 

Byen har dækkende faciliteter så som: skole til 7. klasse, kirke, DagliBrugs, sportshal, børnehave, SFO og dagplejere, og tiltrækker derfor mange børnefamilier.

Faciliteterne støttes op af gode sportsforeninger (fodbold, håndbold, gymnastik og skydning), samt en spejdergruppe med eget hus.

Naturen rundt om byen er mod nord domineret af den store Varde Å-dal med vidtstrakte engarealer, og sognet gennemstrømmes yderlige af Alslev Å, Ålegrøften og længst mod vest af Kurrekærbæk. Alle 3 vandløb strømmer ud i Varde Å.

Adgang til natur, skov og land rundt om byen sker bl.a. ved et system af vandrestier etableret på de gamle markveje.

Sognets historie fra reformationen og frem til de store landboreformer er knyttet op mod hovedgården Visselbjerg beliggende ca. 2 km vest for Alslev. I dag en større gård, men frem til 1771 ejede hovedgården stort set alle gårde i både Alslev og Hostrup sogne, store arealer omkring Janderup samt ejendomme i Ho/Oksby og gårde ind mod det nuværende Esbjerg.

Hvor Alsev Å i dag krydser jernbanen fra Esbjerg til Varde ligger bygninger fra den gamle store vandmølle Alslev Vandmølle, og den del af den tidligere ca. 50 tdr. land store mølledam er i dag dambrug (første anlæg ca. 1901)

De store overdrev/hedearealer i den østlige del af sognet blev omkring 1920 opkøbt af Varde Købstad og senere (ca. 1953) overdraget til forsvaret og er i dag øvelsesområde for Varde Kaserne.

Noter

Eksterne kilder/henvisninger 
 
 

Sogne i Ribe Stift
Sogne i Skast Herred
Sogne i Varde Kommune
Machynlleth

Machynlleth er en by i i Nord-Wales i grevskabet Powys. Byen er udgangspunktet for Cambrian Coast Line, hvor den forgrener sig fra Cambrian Line mellem Shrewsbury og Aberystwyth. Byen var også udgangspunkt for smalsporsbanen Corris Railway, der åbnede i 1859 for at fragte skifer fra minerne i Corris og Aberllefenni. Banen lukkede igen i 1948, men er senere blevet genåbnet for turister. Byens primære erhverv i dag er turisme.

Historie 
Machynlleth har en lang historie. Man har fundet rester af en kobbermine fra bronzealderen, og romerne byggede et mindre fort i nærheden. I 1291 fik landsbyen byrettigheder, hvilket er den tidligst skrevne reference til byen.

Machynlleth var også hjemsted for prinsen af Wales, Owain Glyndŵr, som havde gjort oprør mod englænderne under Henrik 4. af England og udråbt sit eget kongerige. Han  blev kronet i Machynlleth i 1404 under overværelse af officielle repræsentanter fra Skotland, Frankrig og Spanien.

Byer i Wales
Teater Refleksion

Teater Refleksion er et dansk børneteater beliggende i centrum af Aarhus, Frederiksgade 72b, 1.sal.

Teatrets særkende er brugen af animationer og dukker på scenen. Teater Refleksion er to gange nomineret til Årets Reumert for Bedste Børneteaterforestilling. I 2017 modtog teatret en Reumert for produktionen Gerdas Rejse.

Teatret blev etableret i 1990 af sceneinstruktør og dukkefører Bjarne Sandborg, der stadig er teaterleder på Teater Refleksion.

Eksterne henvisninger
 Teatrets hjemmeside

Referencer

Teatre i Aarhus
Etableret i 1990
Dukketeater
Studenter-Sangforeningen

Studenter-Sangforeningen i København er et akademisk mandskor og et af Nordens ældste kor.

Et kor dannedes 1820 inden for Studenterforeningens rammer. Alle sangvillige studenter kunne deltage. Den musikalske kvalitet sank imidlertid hurtigt, og på en udflugt 1839 med Lunds Studentsångförening til Dyrehaven vakte det danske kors kvalitet pinlig opmærksomhed. Det svenske kor stillede op med firstemmig korsang under ledelse af Otto Lindblad, mens det danske kor sang enstemmige viser.

Nogle uger efter fiaskoen i Dyrehaven blev der taget initiativ til dannelsen af en dansk studentersangforening for at genoprette æren. 33 sangere dannede et nyt kor, og 1840 blev der optaget 64 nye sangere. Den 31. maj 1840 trådte koret for første gang offentligt frem i Dyrehaven og fik revanche for den tidligere fiasko. Den første egentlige koncert blev afholdt i Hotel d'Angleterres festsal den 19. december 1840.

Dermed er Studenter-Sangforeningen sandsynligvis det ældste nulevende danske amatør-musikensemble, i alder klart overgået af det topprofessionelle Kongelige Kapel, men af andre? . 

Studenter-Sangforeningen spillede en vigtig rolle under besættelsen. Koncerten i Tivoli den 18. juni 1940 blev en national manifestation; efter krigen blev kontakterne til de øvrige nordiske lande genoptaget med mange fælles koncerter med nordiske akademiske kor.

I 1970'erne og 80'erne havde Studenter-Sangforeningen en nedgangsperiode. De traditionelle aktiviteter blev opretholdt, men rekrutteringen af nye medlemmer var svag. I de senere år har koret imidlertid haft en stabil rekruttering og fundet en plads i det danske musikliv.

Dirigenter og komponister som har været medlemmer 
 J.P.E. Hartmann
 Peter Heise
 Peter Erasmus Lange-Müller
 Salomon Levysohn
 Johan Hye-Knudsen
 Knud Vad Thomsen
 Knudåge Riisager
 Tamás Vetö
 Niels Muus
 Jørgen Fuglebæk

Diskografi 
 2008 Gaudeamus Igitur, Studenter- og drikkeviser
 2006 Danske julemelodier
 2003 Store Bededagsaften i Kastellet
 2000 Niels W. Gade – Reiterleben and Other Romantic Songs for Male Choir
 1997 Danske sange fra Weyse til Dissing
 1992 Kuhlau & Heise
 1989 Vi mødtes engang

Eksterne henvisninger 
 Hjemmeside for Studenter-Sangforeningen
 Opslag i Salmonsen, bd. 22, s. 488
 Akademiske kor i Norden

Kilder 
Studenter-Sangforeningen gennem 100 Aar 1839-1939. Langkjærs Forlag. København 1939. 466 s, illustr.

Kor fra Danmark
Musikgrupper fra 1839
Kultur i København
Studenterorganisationer
Thorvald Stoltenberg

Thorvald Stoltenberg (født 8. juli 1931 i Oslo, død 13. juli 2018) var en norsk politiker (Arbeiderpartiet) og diplomat, der har været forsvarsminister 1979-1981 og udenrigsminister 1987-1989 og 1990-1993. 

Stoltenberg var desuden været Norges ambassadør ved FN 1989-1990 og FN's flygtningehøjkommissær fra 1990-1993. Fra 1996 til 1999 var han Norges ambassadør i Danmark.

Stoltenberg blev jurist i 1957 efter studier i Norge, Østrig, Schweiz, USA og Finland. Han blev ansat i det norske  Utenriksdepartementet, i 1958, og blev vicekonsul i San Francisco i 1959-1961. Samme år blev han ambassadesekretær i Beograd, hvilket han var til 1964. Året efter vendte han hjem til Norge og blev sekretær for udenrigsministeren i 1965. Han var i løbet af 1970'erne statssekretær for flere socialdemokratisk ledede regeringer og var 1970-1973 og 1981-1983 international sekretær i norsk LO.

Sammen med Knut Frydenlund og Johan Jørgen Holst regnes Stoltenberg for at være arkitekten bag Arbeiderpartiets udenrigspolitiske linje fra 1976 til 1994. Han var forsvarsminister 1979-1981 og udenrigsminister 1987-1989 og 1990-1993. Fra 1989 til 1990 var han Norges ambassadør til FN, og i 1990 var han kortvarigt FN's flygtningehøjkommissær. Det bragte ham i 1993 til posten som FN's særlige udsending til det tidligere Jugoslavien. Fra 1996 til 1999 fungerede han som Norges ambassadør til Danmark, og fra 1999 til 3. oktober 2008 var han præsident for Norges Røde Kors. Stoltenberg er den eneste, der har beklædt posten i tre perioder.

Han var far til Jens Stoltenberg (født 1959), der har været Norges statsminister fra 2000 til 2001 og igen fra 2005 til 2013.

Referencer

Eksterne henvisninger 

Personer fra Oslo
Jurister fra Norge
Diplomater fra Norge
Ambassadører fra Norge
Udenrigsministre fra Norge
Forsvarsministre fra Norge
Politikere fra Arbeiderpartiet
Last Mile

Last Mile er et dansk hardcore/metal band. Bandet blev dannet i 2007.

Bandet blev stiftet af Jacob Bredahl efter han i september 2007 forlod metalbandet HateSphere, fordi han havde lyst til at prøve noget nyt. Efter en demo i slutningen af 2007 udgav Last Mile sit debutalbum, Last Mile i august 2008. Dette album vandt ved Danish Metal Awards (DMeA) 2008, prisen for bedste danske metal cover. Året efter fulgte The Heavy Weight EP. Omkring nytår 2009/2010 lavede Last Mile en tributesang til den danske UFC fighter Martin Kampmann, sammen med det danske reggaeband Blunt. 

Last Mile har af forskellige årsager haft et par udskriftninger af deres trommeslagere. I efteråret 2009 blev Christian Vest bandets nye sanger og frontmand. Han forlod dog bandet allerede i starten af 2010, og bandet står pt. uden forsanger.

Nuværende Medlemmer 
 Peter Høj Larsen – Trommer
 Lennart Egon Hansen – Bass
 Jacob Bredahl – guitar og Vokal

Tidligere Medlemmer 
 Laurits Medom – Vokal
 Christian Vest – Vokal
 Jeppe Munk Åkesen – Trommer
 Snick – Trommer

Diskografi

Demoer 
 2007: Last Mile

Studiealbum 
 2008: Last Mile

Ep'er 
 2009: The Heavy Weight EP

Eksterne links 
 Officielle hjemmeside 
 
 Last Mile på Youtube

Referencer 

Rockgrupper fra Danmark
Metalgrupper fra Danmark
Musikgrupper fra 2007
Last Mile (album)

Last Mile er debutalbummet fra det danske hardcore/metalband Last Mile. Det blev udgivet 25. august 2008. 

Abummet vandt ved Danish Metal Awards (DMeA) 2008 prisen for bedste danske metal cover.

Spor 
 "Steadfast"   
 "Afterall"   
 "Another sinking ship" 
 "Past and present"   
 "Times are changing"
 "Question mark"  
 "Dead weight"  
 "Troubled times and minds"
 "Moving on"  
 "Mental block"  
 "Amongst vultures"  
 "Pull Through"
 "Nothing to prove"   
 "No holding back" 
 "Talk is cheap and so are you" 

Rockalbum fra Danmark
Mangler længde
Album fra 2008
Johan Jørgen Holst

Johan Jørgen Holst (29. november 1937 i Oslo, Norge – 13. januar 1994) var en norsk politiker og minister, der repræsenterede Arbeiderpartiet og som er bedst kendt for sit engagement i Oslo-aftalen.

Efter at være blevet student fra Oslo katedralskole i 1956 gennemførte Holst det norske forsvars russiskkursus i 1958 og blev bachelor fra Columbia University i 1960. Han blev mag.art. i statskundskab fra Universitetet i Oslo i 1965. Holst blev ansat som videnskabelig assistent ved Forsvarets forskningsinstitutt 1960-1962, var forskningsstipendiat ved Center for International Affairs ved Harvard University 1962-1963 og forsker ved Forsvarets forskningsinstitutt fra 1963-1967 samt ved Hudson Institute, USA 1967-1969. Han blev forskningschef ved Norsk Utenrikspolitisk Institutt 1969-1976. Fra 1981 til 1986 var han instituttets direktør.

Hans politiske karriere begyndte på sidelinjen i 1960'erne, hvor han fungerede som taleskriver og politisk rådgiver for flere politikere fra Arbeiderpartiet. Han blev i 1969 medlem af partiets internationale udvalg og blev statssekretær i forsvarsministeriet under Rolf Hansen. Da Knut Frydenlund blev udenrigsminister i 1974 var han sammen med Holst og Thorvald Stoltenberg nøglepersoner i udarbejdelsen og gennemførelsen af partiets udenrigspolitik. I 1979 blev han statssekretær i Utenriksdepartementet. 1986-1989 og 1990-1993 var Holst forsvarsminister, og fra april 1993 til sin død i januar 1994 var han udenrigsminister.

Fra 1982 til 1986 var Johan Jørgen Holst formand for den norske Europabevægelse. 

I Gaza by er et aktivitetscenter for børn fra 6 til 16 år, kaldet Holst Park, opkaldt efter Johan Jørgen Holst.
Venner af Israel i Norsk Arbejderbevægelse (Norsk: Venner av Israel i Norsk Arbeiderbevegelse) har plantet en skov til hans minde i Israel.

Kilder 
 

Personer fra Oslo
Politikere fra Arbeiderpartiet
Forsvarsministre fra Norge
Udenrigsministre fra Norge
Knut Frydenlund

Knut Frydenlund (31. marts 1927 i Drammen – 26. februar 1987 i Oslo) var en norsk forfatter og politiker (Arbeiderpartiet), der var landets udenrigsminister 1973-1981 og igen fra maj 1986 til sin død.

Frydenlund blev i 1950 cand.jur. og indledte i 1952 en karriere indenfor diplomatiet; først som attaché og senere som sekretær ved Norges ambassade i Bonn 1953-1955. I 1956 vendte han hjem til Norge, hvor han blev sekretær og konsulent ved Utenriksdepartementet. I 1962 blev han presseråd ved ambassaden i Bruxelles, hvilket han var frem til 1965. Fra 1963 til 1965 var han desuden fast repræsentant ved Europarådet. Han var kontorchef i Utenriksdepartementet 1966-1967 og konsulent i Arbeiderbevegelsen til 1969.

Han blev valgt til Stortinget i 1969, hvor han sad til 1989, og blev udenrigsminister i 1973. Da Arbeiderpartiet tabte regeringsmagten i 1981, blev han efterfulgt af Svenn Thorkild Stray, men blev atter udenrigsminister, da partiet i 1986 dannede regering. Han kollapsede i Oslo Lufthavn, Fornebu på vej hjem fra et møde i Nordisk Råd i Helsinki og døde senere på Ullevål universitetssygehus. 

Knut Frydenlund er bortset fra Halvard Lange den udenrigsminister, der i efterkrigstiden har beklædt embedet længst tid. Han var minister under tre statsministre: Trygve Bratteli, Odvar Nordli og Gro Harlem Brundtland. Sammen med Thorvald Stoltenberg og Johan Jørgen Holst regnes Frydenlund for at være arkitekten bag Arbeiderpartiets udenrigspolitiske linje fra 1976. Politisk var han stærk fortaler for norsk medlemskab af EF i 1972. Han udgav fra 1962 til 1987 i alt ti bøger om udenrigspolitiske emner.

Eksterne kilder/henvisninger 

 Stortingets biografi af Frydenlund

Diplomater fra Norge
Stortingsrepræsentanter fra Arbeiderpartiet
Udenrigsministre fra Norge
Aracaju

Aracajú er hovedstaden i den brasilianske delstat Sergipe. Byen ligger ved udmundingen af floden Rio Sergipe.

Klima 
Aracaju har en typisk tropisk klima med høje temperaturer og fugtighed hele året rundt. Temperaturen er aldrig ekstrem og varmevinde blæser fra havet. Januar er den varmeste måned med mere solskin og en maksimal temperatur på 32 ° C og en temperatur på mindst 22 ° C, juli er den koldeste med mere regn og en maksimal temperatur på 27 ° C og en temperatur på mindst 17 ° C.

Økonomi 
Økonomien er baseret på service, industri og turisme.

BNI for byen blev R$ 5,021,660,000 (2005).

Uddannelse 

Portugisisk er det officielle nationale sprog, og dermed det primære sprog der undervises i skolerne, med engelsk og spansk også en del af den officielle high school læseplan.

Uddannelsesinstitutioner 
 Universidade Federal de Sergipe (UFS) (Federal University of Sergipe);
 Universidade Tiradentes (Unit) (Tiradentes University);
 Faculdade São Luís  (FSL) (São Luís College);
 Sociedade de Ensino Superior de Sergipe;
 og mange flere.

Kultur

Museum 
Museu do Artesanato, Museu do Instituto Histórico e Geográfico de Sergipe, Museu do Homem Sergipano, Museu Memorial de Sergipe, Museu de Antropologia, Museu de Arte Bélica da Polícia Militar de Sergipe og Museu de Arte e História Rosa Faria.

Bibliotek 
Arquivo Público Estadual de Sergipe, Biblioteca da FANESE og Biblioteca Pública Epiphâneo Dórea.

Film 
Biografer in the Jardins Mall and Riomar Mall(Cinemark).

Infrastruktur

International Airport 
Byen betjenes af Santa Maria Lufthavn. Det begyndte opererer den 30. oktober 1952 en enkelt 1200m bane, selv om den ikke havde en tilkørselsvej indtil 1958. I 1961 blev banen udvidet til 1500m og en terminal passagerer blev bygget i 1962. I februar 1975 blev lufthavnens administration varetaget af Infraero.

motorvej 
Aracaju er forbundet til større byer i Brasilien med BR-235 og BR-101 føderale motorveje.

Billedgalleri

Noter

Eksterne henvisninger 

Byer i Brasilien